Broj: 711-I-2384-Pp-238/22-04-19

Zagreb, 25. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **Maria Čelana, ravnatelja Regionalnog koordinatora Sisačko-moslavačke županije i** **direktora - člana Uprave Razvojne agencije Sisačko-moslavačke županije SI-MO-RA d.o.o. do 04. travnja 2022.g.**,na stručnom sastanku Povjerenstva održanom dana 25. listopada 2022.g., donosi sljedeći:

 **ZAKLJUČAK**

**Postupak za odlučivanje o sukobu interesa protiv Marija Čelana, ravnatelja Regionalnog koordinatora Sisačko-moslavačke županije i direktora - člana Uprave Razvojne agencije Sisačko-moslavačke županije SI-MO-RA d.o.o., u odnosu na okolnost da je Razvojna agencija SI-MO-RA d.o.o. ostvarivala poslovne odnose s trgovačkim društvom čiji je Mario Čelan suosnivač, neće se pokrenuti, budući da je Mario Čelan prestao obnašati navedene dužnosti u primjerenom roku nakon stupanja na snagu ZSSI-a, odnosno dana 04. travnja 2022.g.**

Obrazloženje

Povjerenstvo je dana 25. travnja 2022.g. na temelju neanonimne prijave otvorilo predmet protiv obveznika Maria Čelana, ravnatelja Regionalnog koordinatora Sisačko-moslavačke županije i direktora - člana Uprave Razvojne agencije Sisačko-moslavačke županije SI-MO-RA d.o.o. do 04. travnja 2022.g., koji se vodi pod brojem Pp-238/22.

U navedenoj prijavi prijavitelj ističe kako je trgovačko društvo Luksuzne vile Mediteran d.o.o., čiji je suosnivač Mario Čelan stupalo u poslovne odnose s Razvojnom agencijom Sisačko-moslavačke županije SI-MO-RA d.o.o., u kojoj funkciju ravnatelja obavlja Mario Čelan.

Člankom 3. stavkom 1. podstavcima 40. i 63. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio kao i ravnatelji, odnosno predsjednici uprava regionalnih i lokalnih razvojnih agencija obveznici ZSSI-a.

Povjerenstvo je uvidom u podatke nadležnog sudskog registra te u podatke dostavljene od strane jedinice regionalne samouprave utvrdilo da je Mario Čelan obnašao dužnost ravnatelja Regionalnog koordinatora Sisačko-moslavačke županije i direktora - člana Uprave Razvojne agencije Sisačko-moslavačke županije SI-MO-RA d.o.o.

S obzirom da je obnašateljima predmetne vrste funkcije po prvi puta odredbama ZSSI-a propisan status obveznika ZSSI-a, smatra se da su osobe koje su imenovane na navedenu funkciju prije stupanja ZSSI-a na snagu, postale obveznicima, odnosno „stupile na dužnost“ u smislu ZSSI-a danom stupanja na snagu istog Zakona, odnosno 25. prosinca 2021. Slijedom navedenoga, Povjerenstvo je Maria Čelana upisalo u Registar obveznika kojeg ustrojava i vodi s početkom mandata na dan 25. prosinca 2021.g.

Povjerenstvo je potom od Razvojne agencije Sisačko-moslavačke županije SI-MO-RA d.o.o. zatražilo podatke je li Razvojna agencija poslovala s trgovačkim društvom Luksuzne vile Mediteran d.o.o. tijekom mandata Maria Čelana.

Razvojna agencija odgovorila je na traženje Povjerenstva navodeći da tijekom mandata Maria Čelana nije stupala u poslovne odnose s trgovačkim društvom Luksuzne vile Mediteran d.o.o.

Nakon toga Povjerenstvo je steklo saznanja da je Mario Čelan prestao obnašati dužnosti ravnatelja Regionalnog koordinatora Sisačko-moslavačke županije i direktora - člana Uprave Razvojne agencije Sisačko-moslavačke županije SI-MO-RA d.o.o. dana 04. travnja 2022.g.

Povjerenstvo je u više slučajeva osobama, koje su obavljale navedene funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da se neće smatrati obveznicima ZSSI-a smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznikom ZSSI-a.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu obvezivale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a.

Imajući u vidu potrebu da se prema svim osobama u istovjetnim situacijama ZSSI-a treba primijeniti na isti način, neovisno što nisu osobno ukazali Povjerenstvu na činjenicu prestanka njihova mandata i što nisu zatražili mišljenje o svom statusu, Povjerenstvo je izvršilo provjeru kroz Registar obveznika i utvrdilo kojim je osobama, zatečenima na funkciji 25. prosinca 2021., a prema podacima koji su bili dostavljeni, u međuvremenu prestao mandat zaključno sa 30. rujna 2022. te je zauzelo stav da se na ove osobe neće primjenjivati odredbe ZSSI-a.

Sukladno svemu navedenom, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

 Nataša Novaković, dipl. iur.

Dostaviti:

 1.Mariu Čelanu, osobnom dostavom

 2. Podnositelju, putem e-mail adrese

 3. Objava na internetskoj stranici Povjerenstva

 4. Pismohrana